
פורסם:	18.12.2025

בתוקף סמכותה לפי סעיפים 68 ו-88 לתקנון המועצות המקומיות (יהודה ושומרון), התשמ"א-1981 (להלן - התקנון), ובהסכמתו של המפקח על התעבורה, מתקינה המועצה המקומית אלפי מנשה חוק עזר זה:

[bookmark: H2_הגדרות]הגדרות
1.	בחוק עזר זה - 
"בעל", "דרך", "מונית" "מפקח על התעבורה" - כהגדרתם בצו בדבר תעבורה [נוסח משולב] (יהודה ושומרון) (מס' 1805), תשע"ט-2018 (להלן - צו התעבורה);
"הסדר תנועה", "חניה", "כביש", "מדרכה", "קצין משטרה", "רשות תימרור מקומית", "רשות תמרור מרכזית", "תמרור" - כהגדרתם בתקנות התעבורה (יהודה והשומרון), תשנ"ב-1992 (להלן - תקנות התעבורה);
"אזור" - חלק מן הדרך בתחום המועצה, אשר יקבע על ידי רשות התימרור המקומית ויסומן באמצעות מספר, אות או כל סימון מבחין אחר;
"אמצעי תשלום" - כל אמצעי שאושר בידי ראש המועצה לתשלום אגרת חניה, לרבות אמצעי מכני, חשמלי, אלקטרוני, נייד, מודפס, או אמצעי אחר בין שהוא מיועד להצגה ברכב ובין שאינו מיועד לכך, המאפשר למדוד זמן חניה או לקצוב אותו בדרך כלשהי;
"גורר מורשה" - כהגדרתו בסעיף 70א(ג) לפקודת התעבורה;
"הודעת התעבורה" - הודעת התעבורה (קביעת לוח תמרורים), התשע"א-2010, כפי תוקפה מישראל מעת לעת;
"המועצה" - המועצה המקומית אלפי מנשה;
"כרטיס חניה" -  כל אחד מאלה:
(א)	כרטיס חניה שהנפיקה המועצה;
(ב)	כרטיס חניה ארצי מטעם המרכז לשלטון מקומי או כל הסדר אחר שיבוא במקומו לפי סעיף 70ב לפקודת התעבורה כפי תוקפה בישראל מעת לעת.
(ג)	כרטיס חניה שהופק באמצעות מכשיר מכני או אלקטרוני שאושר בידי ראש המועצה או כל כרטיס אחר שאושר בידי ראש המועצה;
"מדחן" - מכשיר אלקטרוני המותקן במקום בו חלה חובת תשלום אגרת חניה, המודד את משך זמן החניה במקום חניה זה, ותשלום אגרת החניה מבוצע על-ידי שלשול מטבעות לתוכו או על-ידי כרטיס מגנטי או בכל דרך אחרת המפורטת על גבי המכשיר;
"מדד" - מדד המחירים לצרכן שמפרסמת הלשכה המרכזית לסטטיסטיקה בישראל;
"מקום חניה" או "מקום חניה מוסדר" - מקום שהותרו בו החניה לרכב לפי כל דין;
"מקום חניה בתשלום" - כהגדרתו בסעיף 2(ה) לחוק עזר זה;
"נכה", "תג נכה" - כהגדרתם בחוק חניה לנכים, התשנ"ד-199. כפי תוקפו בישראל מעת לעת;
"פקח" - עובד מועצה שמונה בידי ראש המועצה כפקח לעניין אכיפת הוראות חוק עזר זה;
"פקח גרירה" - עובד מועצה שמונה בידי ראש המועצה באישור המפקח על התעבורה או מי שהוא הסמיך לכך, כפקח לעניין ביצוע סעיף 10(ב);
"ראש המועצה" - ראש המועצה לרבות עובד מועצה שהוסמך על ידו על פי סעיף 33 לתקנון לעניין חוק עזר זה;
"רכב" - כהגדרתו בצו התעבורה, למעט אופניים;
"רכב כבד" - רכב שמשקלו הכולל המותר לפי רישיונו מעל 10,000 ק"ג;
"תו חניה אזורי" - תו חניה שהונפק בידי המועצה לפי סעיף 6 לחוק עזר זה.
(ב)	כל מונח אחר בחוק עזר זה יתפרש לפי תקנות התעבורה וצו התעבורה.

2.	רשות תימרור מקומית רשאית לקבוע כדלקמן:
(א)	הסדרי תנועה בדבר היתר, איסור, הגבלה והסדרת עצירתו, העמדתו או חנייתו של רכב בתחום המועצה, בין בתשלום ובין בדרך אחרת; הסדרי התנועה יכול שיחולו לגבי סוג מסוים של רכב או לגבי רכבים המשמשים קבוצות אוכלוסיה מסוימות;
(ב)	מקומות חניה שבהם מותרת החניה לסוג מסוים של כלי רכב, וכן לקבוע את הימים, השעות והתקופות שבהם מותרת החניה ואת מספר כלי הרכב שמותר להחנות בעת ובעונה אחת באותו מקום;
(ג)	מקומות חניה שבהם מותרת החניה לרכב מסוים המשמש נכה או לכלי רכב המשמשים נכים והנושאים תג נכה;
(ד)	מקומות חניה המיועדים לחניה על המדרכה או על חלק ממנה, ובלבד שנותר מעבר להולכי רגל ולעגלות ברוחב של 2 מטרים לפחות;
(ה)	מקומות חניה בהם מותרת החניה ובלבד שתשולם אגרת חניה (להלן - מקום חניה בתשלום) בשיעורים הנקובים בתוספת הראשונה לחוק עזר זה בהתאם לסוג הרכב.

3.	הסדר תנועה לפי סעיף 2 ייקבע לאחר היוועצות בקצין משטרה, ולאחר קבלת הסכמת רשות תימרור מרכזית, אם הסכמה כזו דרושה לפי תקנה 18 לתקנות התעבורה.

4.	(א)	קבעה רשות תימרור מקומית הסדרי תנועה ומקומות חניה מוסדרים לפי סעיף 2, תסמנם בתמרור המתאים לפי הודעת התעבורה.
(ב)	מבלי לגרוע מהאמור בסעיף קטן (א), נקבע מקום חניה בתשלום, תציב רשות התימרור המקומית לפני מקום החניה תמרור מספר 626 ומתחתיו תמרור מספר 439 להודעת התעבורה בו יצוין:
(1)	"חניה בתשלום";
(2)	אם ישנה הגבלה - משך הזמן המרבי לחניה רצופה;
(3)	פירוט הימים והשעות בהם חלה חובת התשלום;

5.	(א)	נקבע מקום חניה בתשלום, חייב אדם המחנה את רכבו במקום החניה, להעמידו במקום המסומן בהתאם להוראות התמרור, ובאין סימון, להעמידו כפי שמורות תקנות התעבורה, ובלבד ששילם אגרת הסדר חניה (להלן - אגרת חניה) בשיעור שנקבע לפי סעיף 2(ה), באמצעות אחד מאמצעי התשלום התקפים למקום החניה.
(ב)	העושה שימוש באמצעי תשלום לשם תשלום אגרת חניה, יפעל בהתאם לחוק עזר זה ולהוראות המפורטות על גבי אמצעי התשלום או מצורפות אליו, וכן על פי הקבוע בתמרור המוצב במקום החניה או בסמוך לו.
(ג)	שילם אדם אגרת חניה באמצעות כרטיס חניה, יצמיד מיד עם העמדת הרכב את כרטיס החניה לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על כרטיס החניה.
(ד)	שילם אדם אגרת חניה באמצעות מכשיר אלקטרוני או באמצעות אמצעי אחר שניתן להציגו ברכב, יצמיד מיד עם העמדת הרכב את אמצעי התשלום לשמשה הקדמית או לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על אמצעי התשלום.

6.	(א)	נקבע באזור מקום חניה בתשלום, תותר החניה במקום ללא תשלום אגרת חניה לרכב נושא תו חניה אזורי תקף שהונפק לפי סעיף קטן (ג) (להלן - תו חניה אזורי) התואם את אזור החניה, זולת אם הוגבלה הרשות האמורה וההגבלה סומנה בתמרור.
(ב)	אדם המתגורר באזור בו נקבע מקום חניה בתשלום, רשאי לקבל תו חניה אזורי, ורשימת האזורים ותחומם יועמדו לעיון הציבור במשרד המועצה ויפורסמו באתר האינטרנט של המועצה.
(ג)	לשם קבלת תו חניה אזורי, יגיש המבקש בקשה לראש המועצה בנוסח הקבוע בתוספת השנייה.
(ד)	תו חניה אזורי יהיה בצורה שאישר ראש המועצה, ויצוין עליו מספר הרכב ואזור החניה בו הוא תקף.
(ה)	תוקף תו החניה האזורי הוא עד יום 31 בדצמבר בשנה שבה הוא ניתן.
(ו)	תו החניה האזורי יודבק על השמשה הקדמית של הרכב בצד ימין של הרכב מנקודת מבטו של הנהג, בפינה העליונה.
(ז)	מי שקיבל תו חניה אזורי אינו רשאי להעבירו לאחר.
(ח)	זכות השימוש בתו החניה האזורי תפקע בהתקיים אחד מאלה:
(1)	העברת תו החניה האזורי לאחר;
(2)	העברת הבעלות ברכב לאחר;
(3)	הפסקת השימוש הקבוע ברכב;
(4)	העתקת מקום מגורים.
(ט)	אירע מקרה מן המקרים המנויים בסעיף קטן (ח), יודיע על כך בעל הרכב למועצה בתוך 7 ימים מיום התרחש המקרה, וכן יחזיר את תו החניה האזורי למועצה.
(י)	מבלי לגרוע מהוראות כל דין, מסירת פרטים כוזבים בעת הגשת הבקשה כאמור בסעיף קטן (ג), ושימוש בתו החניה האזורי שלא בהתאם להוראות סעיפים קטנים (ז) עד (ט) מהווים עבירה על חוק עזר זה.

7.	(א)	לא יעצור אדם רכב בדרך, לא יעמידנו ולא יחנהו במקום, באופן ובתנאים הנוגדים את הוראות חוק עזר זה, הוראות תמרור או הסדר תנועה שהוצב במקום או את הוראות תקנות התעבורה.
(ב)	מי שעצר, העמיד או החנה רכב בניגוד לאמור בסעיף קטן (א) יראוהו כמי שעבר עבירה לפי חוק עזר זה.

8.	(א)	לא יחנה אדם מונית במקום חניה שנקבע כתחנת מוניות המיועדת לשימוש של מוניות מסוימות בלבד, אלא לפי היתר מראש מועצה (להלן - היתר חניית מונית) ובהתאם לתנאי ההיתר.
(ב)	בקשה להיתר חניית מונית תוגש לראש המועצה, ותהא ערוכה על פי טופס בקשה שיועמד לעיון הציבור במשרדי המועצה ויפורסם באתר האינטרנט של המועצה.
(ג)	ראש המועצה רשאי, לאחר התייעצות עם רשות התימרור המקומית, לתת היתר חניית מונית או לסרב לתתו, לבטלו או להתלותו וכן לקבוע בו תנאים, להוסיף עליהם, לגרוע מהם, לשנותם או לבטלם.
(ד)	להיתר חניית מונית יצורף תו חניה למונית שיודבק בידי בעל המונית על השמשה הקדמית של המונית בצד ימין של המונית מנקודת מבטו של הנהג, בפינה העליונה.
(ה)	תוקפו של היתר חניית מונית הוא לחניה בתחנת המוניות הרשומה בו, והוא יפוג ביום 31 בדצמבר בשנה שלאחר נתינתו.
(ו)	נהג מונית, שלגביה ניתן היתר חניית מונית, יחזיק את ההיתר במונית ויציגו לפני פקח פי דרישתו.

9.	(א)	לא יעמיד אדם על פני הדרך רכב שנתקלקל קלקול המונע את המשך הנסיעה, אלא אם כן פעל כדלקמן:
(1)	העמיד את הרכב סמוך ככל האפשר לשפה הימנית של צד הדרך המיועד לתנועת רכב;
(2)	הציב משולש אזהרה כאמור בתקנה 367 לתקנות התעבורה הנראה לעיני נהג רכב הבא מאחור ממרחק של 100 מטרים לפחות.
(ב)	לא יעמיד אדם רכב כאמור בסעיף קטן (א) אלא באחד מן המקרים הבאים:
(1)	לשם ביצוע תיקונים הכרחיים שיש לעשותם בו במקום כדי להביא את הרכב ליכולת נסיעה;
(2)	במקום חניה ארעי, עד שיועבר הרכב למקום תיקונו, ובלבד שהרכב יתוקן או יועבר כאמור ללא דיחוי.

10.	(א)	רכב, העומד או חונה, כולו או חלק ממנו, במקום שהעמדתו אסורה על פי חיקוק או בנסיבות שיש בהן כדי הפרת סדרי תנועה או בטיחותה, או שלדעת פקח דרושה הרחקתו לשם הסדרת תנועה או לשם שמירה על בטיחות התנועה או בטיחות הציבור, רשאי פקח להורות למי שהרכב ברשותו אותה שעה, להרחיקו או לגררו; מקבל הוראה כאמור חייב למלא אחריה.
(ב)	לא מילא מי שהרכב ברשותו אותה שעה אחר הוראות פקח כאמור בסעיף קטן (א), או שהוא אינו נמצא במקום, רשאי פקח גרירה, בעצמו או באמצעות גורר מורשה כאמור בסעיף קטן (ה), להרחיק את הרכב, לגררו, לאחסנו או לנעול גלגליו.
(ג)	בעל הרכב הרשום ברישיון הרכב, חייב לשלם את האגרות כפי שנקבעו בתוספת השלישית בעד הרחקת הרכב, גרירתו, אחסנתו או שחרורו מנעילתו, זולת אם הוכיח שהרכב נלקח ממנו בלי ידיעתו ובלי הסכמתו.
(ד)	רכב שאגרה מוטלת על בעליו כאמור, לא ישוחרר ולא יוחזר לבעליו אלא אם כן שולמה האגרה.
(ה)	ראש המועצה יקבע באישור ראש מחלקת התנועה של משטרת ישראל את הגוררים המורשים שיורשו לבצע את הגרירה כאמור בסעיף קטן (ב).

11.	(א)	לא יפריע אדם לפקח ולא ימנע אותו מלעשות שימוש בסמכויותיו כדי לברר אם קוימו הוראות חוק עזר זה.
(ב)	אדם המעמיד רכב בדרך חייב לציית להוראות הפקח בכל הנוגע להעמדת רכב וחנייתו.
[bookmark: H2_הצמדה_למדד]הצמדה למדד
12.	(א)	תעריפי האגרות הנקובים בחוק עזר זה, יעודכנו ב-1 בינואר בכל שנה שלאחר פרסום חוק עזר זה (להלן - יום העדכון), לפי שיעור שינוי המדד, מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.
(ב)	סכומי האגרות כאמור בסעיף קטן (א) יעוגלו לסכום הקרוב שהוא מכפלה של 10 אגורות, וסכום של 5 אגורות יעוגל כלפי מטה.
[bookmark: H2_ביטול]ביטול
13.	חוק עזר לאלפי מנשה (העמדת רכב וחנייתו), התשנ"א-1990 - בטל.

תוספת ראשונה
(סעיפים 2(ה) ו-5)

אגרת חניה

	[bookmark: Title_1]
	שיעור אגרת חניה 
בשקלים חדשים

	1.   תעריף לשעה לרכב
	3.5

	2.   תעריף לשעה לרכב כבד
	30

	3.   תעריף ליום לרכב
	30

	4.   תעריף ליום לרכב כבד
	120




תוספת שניה
(סעיף6(ג) )
בקשה למתן תו חניה אזורי

אני הח"מ, .......................................... ת"ז ..................................... אשר מען מגורי הוא ברחוב ..................................... מס' ..................................... שכונה ..................................... ביישוב ..................................... ואשר ברשותי רכב מסוג ..................................... מספר רישוי ....................................., מצהיר כי כל הפרטים המפורטים בבקשה זו נכונים.

אבקש לקבל תו חניה אזורי על פי סעיף 6 לחוק עזר לאלפי מנשה (העמדת רכב וחנייתו), התשפ"א-2021[endnoteRef:1] שאותו אדביק על שמשתו הקדמית של הרכב האמור בצידה הימני העליון. [1:  כך נכתב במקור.] 

אני  מתחייב להשתמש בתו בהתאם להוראות חוק העזר האמור וכמובהר על גבי בקשה זו, ובהתאם לכללים שקבעה המועצה. כמו כן אני מתחייב להודיע למועצה, בתוך 7 ימים, על קרות מקרה מן המקרים המנויים להלן: 
(1)	 תו החניה הועבר לרשותו של אחר;
(2)	הבעלות ברכב הועברה לרשותו של אחר;
(3)	הופסק השימוש הקבוע ברכב;
(4)	הועתק מקום מגורי;

לבקשתי מצורפים העתקי המסמכים הבאים:
(1)	רישיון רכב תקף;
(2)	רישיון נהיגה תקף;
(3)	תעודת זהות, לרבות ספח רישום הכתובת;
(4)	תעודת תושב מטעם המועצה שהופקה לפי חוק עזר לטבריה (אגרת תעודת אישור), התשכ"ט-1969[endnoteRef:2] ; [2:  כך נכתב במקור.] 

(5)	חוזה שכירות (במידה שהמבקש הוא שוכר דירה);
(6)	אישור בעל רכב על שימוש בלעדי של המבקש ברכב (במידה שהרכב אינו רשום על שם המבקש).

חתימה   .........................................			תאריך .........................................

תוספת שלישית
(סעיף 10(ג))
תשלומים בעד הרחקת רכב, גרירה, אחסנה או שחרור מנעילה
בעל הרכב חייב בתשלום בעד הרחקת הרכב, גרירתו, אחסנתו או שחרור מנעילתו בהתאם לתעריפים שיקבעו מעת לעת על ידי המועצה ויועמדו לעיון הציבור במשרדי המועצה, באתר האינטרנט של המועצה, במשרדי הגורר המורשה ויוצגו במקום בולט במקום אחסון הרכב.


נתקבל: 3 באפריל 2023


שי רוזנצוויג
ראש המועצה המקומית אלפי מנשה

נתאשר,  1.9.2025

רו"ח תמי נאסה
הממונה במחוז יהודה ושומרון

